Man gestraf vir mishandeling van troetelapie | Maroela Media
Man gestraf vir mishandeling van troetelapie
Die foto van Elvis is by die Fourways-veeartsenyhospitaal geneem toe hy vir behandeling daar aangekom het. (Foto: NDBV)
'n Man wat daarvan beskuldig is dat hy sy mantelaap gruwelik mishandel het, is ná vyf jaar eindelik in die Randburgse landdroshof skuldig bevind en swaar beboet.
Die Nasionale Dierebeskermingsvereniging (NDBV) het reeds in September 2014 'n saak teen André du Plessis, die beskuldigde, aanhangig gemaak oor klagtes van verwaarlosing en mishandeling van Elvis, die mantelaap.
Volgens die NDBV het Du Plessis koffie en lekkers aan Elvis gevoer, wat diabetes in die apie veroorsaak het. Du Plessis het Elvis ook in 'n doek gelos wat ernstige infeksie veroorsaak het.
Die apie is destyds na die Fourways-veeartsenyhospitaal geneem, waar hy reeds in 'n toestand van ineenstorting was, met onder andere besmette wonde in sy bekkenarea. Die apie het gevrek as gevolg van oorverhitting en hartversaking.
Die NDBV sê die saak het so lank gesloer omdat die dossier twee keer verdwyn het en sewe verskillende ondersoekbeamptes die saak moes hanteer. Die beskuldigde het verdwyn en 'n lasbrief vir sy inhegtenisneming is uitgereik – die beskuldigde is in Januarie vanjaar op die OR Tambo‑ Internasionale Lughawe gearresteer.
Du Plessis is skuldig bevind aan verwaarlosing en het 'n boete van R24 000 of 12 maande gevangenisstraf ontvang, waarvan R18 000 of nege maande gevangenisstraf vir drie jaar opgeskort is.
"Ons het volhard om geregtigheid te verseker vir Elvis en ander eksotiese diere wat soos troeteldiere aangehou word. Dit is onnodig om ape in doeke te sit en dit kan, soos in hierdie geval, beserings veroorsaak.
"Verder het primate die regte voeding nodig, gewoonlik kossoorte wat nié in onnatuurlike en gedomestiseerde omgewings voorsien kan word nie. Sosiale strukture van primate kan ook nie deur menslike eienaars herskep word nie. Ons is steeds van mening dat wilde diere in die natuur hoort," sê Arno de Klerk, 'n senior inspekteur en bestuurder van die NDBV se spesiale projekte-eenheid.
Landdros Pravin Raghunandan het in haar uitspraak gesê dat diere beskerming verdien en dat sy Du Plessis se optrede in 'n ernstige lig beskou.
Die NDBV het ook die Fourways-hospitaal se dr. Leon Nel bedank dat hy die inisiatief geneem het om die saak te rapporteer en as getuie in die saak op te tree.
Duisende operasies by Gautengse hospitale gekanselleer
Twee dood in koeëlreën in Alberton
Daar moet strenger teen sulke mense opgetree word.
Hy het nie verdien om so dood te gaan nie.
Mnr DU PLESSIS jy kan die gode dank dat ek nie die Landdros was nie.
Straf is te lig…!!!!!!!!!!!!!
Straf is te lig, die regstelsel is pateties….
Regtig is dit maar al en dan word 'n masiewe deel opgeskort …… Nee die straf ten opsigte van dieremishandeling gaan hersien moet word. Dalk 'n goeie idee as hulle met die mens doen wat hy /sy aan die arme dier gedoen het…. ek nou sommer boos my hart is sommer seer